PATVIRTINTA

Lietuvos Respublikos specialiųjų

tyrimų tarnybos direktoriaus

2022 m. kovo 25 d. įsakymu Nr. 2-77

**ANTIKORUPCINIO ŠVIETIMO KONKURSO „SKAIDRUMO OBJEKTYVAS“ NUOSTATAI**

**I SKYRIUS**

**BENDROSIOS NUOSTATOS**

1. Antikorupcinio švietimo konkurso „Skaidrumo objektyvas“ (toliau – konkursas) nuostatai (toliau – Nuostatai) reglamentuoja konkurso tikslus ir organizavimą.

2. Konkurso organizatorė – Lietuvos Respublikos specialiųjų tyrimų tarnyba, koordinatorė – Daina Paštuolienė, el. p. daina.pastuoliene@stt.lt, tel. 8 687 13 736.

3. Konkurso partneriai: Lietuvos fotomenininkų sąjunga, Vilniaus dailės akademija, Lietuvos jaunimo organizacijų taryba.

4. „Skaidrumo objektyvas“ – konkursas, skirtas atskleisti fotografijose dviejų priešingybių – korupcijos ir skaidrumo, sąžiningo ir nesąžiningo elgesio – temas.

5. Konkurso tikslas – formuoti jaunimo vertybines antikorupcines nuostatas, skatinti pilietiškumą bei aktyvų domėjimąsi savo, kaip piliečio, vaidmeniu valstybėje, puoselėti žmogiškąsias vertybes bei supratimą apie esminius skaidrumo principus.

**II SKYRIUS**

**DALYVIAI**

6. Konkurse gali dalyvauti 15–25 metų moksleiviai ir studentai iš visų Lietuvos bendrojo ugdymo mokyklų, profesinių mokymo įstaigų, aukštųjų mokyklų (universitetų, akademijų, kolegijų).

**III SKYRIUS**

**KONKURSO ORGANIZAVIMO TVARKA**

7. Konkursas vyksta nuo 2022 m. balandžio 4 d. iki 2022 m. gegužės 5 d.

8. **Norint dalyvauti konkurse būtina užsiregistruoti**, t. y. užpildyti internete pateiktą registracijos anketą: <https://ec.europa.eu/eusurvey/runner/FotografijosKonkursas2022>. Nepilnamečius konkurso dalyvius gali užregistruoti vienas iš tėvų (globėjų), mokytojas ar kitas jam atstovaujantis asmuo, anketoje nurodydamas savo kontaktus.

9. **Fotografiją** (-as) (toliau – konkursinis darbas arba fotografija) **reikia atsiųsti el. paštu** **svietimas@stt.lt****. Siunčiant konkursinį darbą būtina kartu pateikti šią informaciją:** autoriaus vardas, pavardė, amžius, konkursinio darbo pavadinimas bei trumpas aprašymas (iki 5 sakinių). Informacija turi būti pateikta Word formatu užpildant Nuostatų priede pateiktą lentelę.

10. Konkurso nugalėtojai skelbiami 2022 m. gegužės 20 d.

**IV SKYRIUS**

**KONKURSINIO DARBO REIKALAVIMAI**

 11. Konkursinio darbo turinio reikalavimai: fotografijoje (-ose) turi būti vaizduojamos korupcijos ir skaidrumo, sąžiningo ir nesąžiningo elgesio temos, atskleidžiamas jų kontrastas ir priešingumas. Šias temas kviečiama nagrinėti valstybės, miesto ar kasdienės aplinkos (mokslo įstaigos, bendruomenės) kontekste.

 12. Konkursui gali būti pateikiami darbai:

 12.1. **2 dalių fotografija (diptikas).** Jei techniškai nepavyksta sumontuoti fotografijų, galima atsiųsti dvi atskiras;

 12.2. **fotoistorija – fotografijų seka (iki 5 fotografijų)**, atskleidžianti konkurso temą. Pateikiant fotoistoriją būtina nurodyti fotografijų seką.

 13. Fotografijos pateikiamos JPG formatu, raiška ne mažesnė kaip 300 dpi, ilgosios kraštinės ilgis – ne mažesnis kaip 2000 pikselių.

 14. Vienos siunčiamo konkursinio darbo bylos dydis neturi viršyti 25 MB.

 15. Vienas autorius gali pateikti ne daugiau kaip 3 skirtingus konkursinius darbus. Jei siunčiami 2 arba 3 konkursiniai darbai, juos būtina pateikti atskirose bylose.

 16. Konkursiniai darbai gali būti fotografuojami bet kokia pasirinkta fotografavimo įranga laisvai naudojant jų technines galimybes.

**V SKYRIUS
DARBŲ VERTINIMAS, NUGALĖTOJŲ APDOVANOJIMAS**

17. **Konkurso komisija.** Konkursinius darbus vertina penkių narių komisija, kurią sudaro Lietuvos Respublikos specialiųjų tyrimų tarnybos, Lietuvos fotomenininkų sąjungos, Vilniaus dailės akademijos, Lietuvos jaunimo organizacijų tarybos atstovai. Komisijos pirmininkas išrenkamas paprasta balsų dauguma.

18. **Konkurso vertinimo sistema:**

18.1. konkursiniai darbai vertinami dviejose amžiaus grupėse: nuo 15 iki 19 metų ir nuo 20 iki 25 metų. Abiejose grupėse atrenkamos trys prizinės vietos;

18.2. konkursinių darbų vertinimas vykdomas etapais:

18.2.1. pirmajame etape kiekvienas komisijos narys abiejose amžiaus grupėse atrenka 5 geriausius konkursinius darbus;

18.2.2. antrajame etape atrinktus darbus komisijos nariai vertina nuo 1 iki 5 balų, gauti balai susumuojami, jei prizinėse vietose esantys darbai surenka vienodą balų skaičių, komisijos nariai balsuoja (arba komisijos sprendimu pirmininkui suteikiama lemiamo balso teisė);

18.3. kiekvienas komisijos narys darbus vertina individualiai atsižvelgdamas į šiuos kriterijus: temos atskleidimas, idėjos originalumas, meninė raiška.

19. Konkursiniai darbai, kurių turinys neetiškas, skatina religinę, tautinę nesantaiką ar kitaip pažeidžia Lietuvos Respublikos įstatymus, nebus vertinami.

20. **Konkurso nugalėtojai apdovanojami** Lietuvos Respublikos specialiųjų tyrimų tarnybos diplomais ir konkurso organizatorės bei rėmėjų įsteigtais prizais.

21. Informacija apie konkurso nugalėtojų apdovanojimo renginį dalyviams bus suteikta anketoje nurodytais kontaktais. Į šį renginį nepilnamečiai dalyviai atvyksta lydimi mokytojo ar kito suaugusio asmens. Konkurso organizatorė neapmoka atvykimo į konkurso nugalėtojų apdovanojimo renginį išlaidų.

**VI SKYRIUS**

**AUTORIŲ TEISĖS BEI TEISĖ Į ATVAIZDĄ**

22. Konkurso dalyvis, pateikdamas fotografijas konkursui kartu su Nuostatų 9 punkte nurodyta informacija, patvirtina, kad jis yra fotografijų autorius. Konkurso dalyviai prisiima atsakomybę už kūrinio originalumą. Už kitų autorių teisių pažeidimus pagal galiojančius teisės aktus atsako konkurso dalyvis.

23. Konkurso dalyviai suteikia teisę konkurso organizatorei be atskiro autoriaus sutikimo ir neatlygintinai konkursui atsiųstas fotografijas naudoti konkurso viešinimo ir populiarinimo bei konkurso organizatorės veiklos pristatymo tikslais – fotografijos gali būti eksponuojamos konkurso organizatorės rengiamose parodose, publikuojamos interneto erdvėje, naudojamos spaudos gaminiuose. Konkurso organizatorė įsipareigoja visada nurodyti konkursinio darbo (fotografijos) autorių.

24. Konkurso dalyvis užtikrina, kad kuriant fotografijas fiziniai asmenys būtų fotografuojami tik jų sutikimu, taip pat būtų informuoti bei išreiškę sutikimą dėl jų atvaizdo panaudojimo dalyvavimo konkurse tikslu bei atvaizdo viešo skelbimo, panaudojimo spaudos gaminiuose Nuostatų 23 punkte nurodytais tikslais.

25. Konkursui pateikti darbai publikuojami atsižvelgiant į Lietuvos Respublikos nepilnamečių apsaugos nuo neigiamo viešosios informacijos poveikio įstatymo reikalavimus.

**VII SKYRIUS**

**PATVIRTINIMAS IR SUTIKIMAS DĖL ASMENS DUOMENŲ TVARKYMO**

26. Konkurso dalyviai, užpildydami registracijos anketą, išreiškia sutikimą dėl jų asmens duomenų tvarkymo konkurso „Skaidrumo objektyvas“ organizavimo, konkurso dalyvių vertinimo ir apdovanojimo tikslais.

27. Konkurso registracijos anketoje naudojant Europos Komisijos programą „EUSurvey“ pateikti duomenys tvarkomi konkurso organizatorės ir už jų tvarkymą yra atsakinga konkurso organizatorė. Šie duomenys bus saugomi 30 kalendorinių dienų nuo konkurso nugalėtojų apdovanojimų dienos. Suėjus šiam terminui, konkurso registracijos anketoje pateikti asmens duomenys bus sunaikinti.

28. Konkursiniai darbai (fotografijos) bei informacija atsiųsta Nuostatų priede pateiktoje lentelėje bus saugomi ir naudojami Nuostatų 23 punkte nurodytais tikslais, iki bus aktualūs, bet ne ilgiau nei 5 metus.

29. Konkurso dalyviai (jei konkurso dalyviai bus lydimi kitų asmenų, – ir juos lydintys asmenys), dalyvaudami nugalėtojų apdovanojimo renginyje, sutinka, dėl filmavimo ir fotografavimo konkurso apdovanojimų renginio metu bei renginio metu padarytų fotografijų ir filmuotos medžiagos skelbimo viešai STT interneto svetainėje ir STT socialinių tinklų „Facebook“ ir „Instagram“ paskyrose. Konkurso dalyviai yra informuoti, kad konkurso organizatorė neturės galimybės užtikrinti, jog neišreiškę minėto sutikimo asmenys, atvykę į apdovanojimo renginį, nebūtų filmuojami ar fotografuojami.

30. Konkurso dalyviai turi teisę 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) nustatytomis sąlygomis susipažinti su savo asmens duomenimis, prašyti, kad būtų ištaisyti netikslūs ir (ar) papildyti neišsamūs jų asmens duomenys, prašyti ištrinti jų asmens duomenis ar apriboti jų tvarkymą kreipdamasis į konkurso organizatorę el. p. svietimas@stt.lt.

**VIII SKYRIUS**

**BAIGIAMOSIOS NUOSTATOS**

31. Registruodamiesi dalyvauti konkurse dalyviai sutinka su visomis šių Nuostatų sąlygomis.

32. Konkurso organizatorė turi teisę konkurso metu keisti ir pildyti šiuos Nuostatus, apie tai informuodama konkurso dalyvius Lietuvos Respublikos specialiųjų tyrimų tarnybos interneto svetainėje ir „Facebook“ platformoje.

Antikorupcinio švietimo konkurso „Skaidrumo objektyvas“ nuostatų

priedas

*Maloniai prašome kartu su konkursiniu darbu el. paštu* *svietimas@stt.lt* *pateikti užpildytą informacinę lentelę*:

|  |  |
| --- | --- |
| **Autoriaus vardas, pavardė** |  |
| **Amžius** |  |
| **Konkursinio darbo pavadinimas** |  |
| **Konkursinio darbo aprašymas****( iki 5 sakinių)** |  |